In to 1800 o Napolion, ch'o curriva in sà e in là pe l'Europa, o s'ëa invexendòu a fâ a guæra in to nord dell'Italia. O generale Massena, ch'o s'ëa dovùo retiâ chì a Zena, o gh'aiva l’incarego de tegnî impegnæ Austriachi e Ingleixi pe-o ciû lungo tempo poscibile. Pe questo, da-o frevâ do 1800 finn-a a-i primmi de zugno do mæximo anno, Zena a l'ha dovùo patî quello che i libbri de stöia (no guæi a dî a veitæ) arregordan comme ""O Blocco de Zena"". O l'é stæto un assedio terribile e ben ben diffiçile da violâ, ma ben ben importante pe Napolion ch'o l'é riescïo a intrâ in Milan e a guägnâ a Marengo: vittöie che han determinòu o destin de tutta l'Europa. Pe via do Blocco, a Zena o mangiâ o mancava: l'ëa sparïo da-a çittæ gatti, chen, ratti e ratti pennughi. A gente a se desbëlava pe 'na feuggia de leituga marsa. I zeneixi ean costreiti a mangiâ de tutto e, comme se lëze in sci-i libbri, finn-a a mangiâse anche tra de liätri. 'Na bella gondonata, ma con morti a rëo, perché tutta questa stöia a no l'é stæta vosciùa da Zena: Zena a l'é stæta tiatro e vittima: Zena a l'ha solo patïo con sacrifissio e dignitæ a voentæe de 'n foresto. E da tutto questo remescio Zena a l'aviä solo da perde: e de fæti a perdiä a seu secolare indipendensa in to 1815 pe-e decisioin do Congresso de Vienna.